SKRIFTLIG FORESPØRGSEL E-0684/03

af María Sornosa Martínez (PSE) til Kommissionen

(7. marts 2003)

Om: Det integrerede operative program for Andalusien

Den spanske stats centraladministration har inden for rammerne af det integrerede program for Andalusien programmeret støtte på i alt 827 millioner EUR til foranstaltning 3.6 Beskyttelse og genopretning af det naturlige miljø (som omfatter skovbrugsforanstaltninger, biologisk mangfoldighed

og naturområder). Dette tal fordeler sig på 620 millioner EUR i støtte fra EFRU og 207 millioner EUR i national medfinansiering, som er en udtrykkelig forpligtelse, der blev indgået ved udarbejdelsen af programmet, og som er anført af selve programmet. Der påregnes ligeledes en finansiering på 118 millioner EUR til investeringer i skovbrugsvirksomhed med støtte fra EUGFL (foranstaltning 3.9 i samme program). Ved sidste møde i programmets overvågningsudvalg (Córdoba, juni 2002) konstateredes der imidlertid en lav gennemførelsesgrad af disse foranstaltninger i forhold til den godkendte programmering, et forhold, der direkte kan tilskrives Miljøministeriet.

Der skal henvises til,

- at i henhold til forordning (EF) 12360/1999(1) kan den fastsatte EU-støtte trækkes tilbage, hvis de krævede gennemførelsesgrader ikke nås

- at den regionale miljøforvaltning har henvendt sig til Kommissionen (ved skrivelse til Generaldirektoratet for Regionalpolitik af 12. september 2002) med anmodning om, at det gik ind i sagen og undersøgte, om det var muligt at tildele støtten direkte til Andalusiens regionalregering

- at den statslige centraladministrations manglende tildeling af støttemidlerne er til skade for en korrekt forvaltning af miljøet i Andalusien, der er klassificeret som mål 1- område

- at Europa-Parlamentet i en beslutning om forvaltningen af regionalpolitikken og strukturfondene(2) (punkt 2 og 12) anfører, at midlerne (skal) kanaliseres så direkte og så effektivt som muligt til regionerne og lokalsamfundene, beklager, at centralforvaltningens styringspolitik i visse medlemsstater vanskeliggør gennemførelsen af strukturfondsprogrammerne i regionerne, og at medlemsstaternes centralforvaltninger ikke bør spille en dominerende rolle, men derimod en koordinerende, støttende rolle, og at de bør sikre legalitetskontrol.

Har Kommissionen, jf. indholdet af skrivelsen fra Generaldirektoratet for Regionalpolitik af 1. oktober 2002, ref. nr. 110215, modtaget et forslag fra den instans, der forvalter det operative program for Andalusien 2000-2006, der løser problemerne med gennemførelsen af programmets foranstaltning 3.6, som for størstedelens vedkommende i øjeblikket ligger hos Miljøministeriet? Kan Kommissionen redegøre nærmere for, hvor langt man er fremme med undersøgelsen af det forslag, som miljøforvaltningen under den andalusiske regionalregering har fremsat for Kommissionen?

(1) EFT L 161 af 26.6.1999, s. 1.

(2) EFT C 284 E af 21.11.2002, s. 325.

Svar afgivet på Kommissionens vegne af Michel Barnier

(9. april 2003)

Kommissionen har haft kendskab til den situation, som det ærede medlem omtaler, siden den blev nævnt på mødet i overvågningsudvalget for det integrerede operationelle program for Andalusien i Cordoba den 7. juni 2002. Kommissionen har siden da i partnerskab med de spanske myndigheder søgt at finde en passende løsning.

I forbindelse med de årlige møder om forvaltningen af programmerne i Madrid den 16. og 17. januar 2003 og efter flere initiativer fra Kommissionens side har forvaltningsmyndigheden meddelt, at miljøministeriet, der er hovedmodtageren af denne støtte, har revideret programmeringen af sine investeringer, og at den varetager udbetalingen af beløbene for 2000 og 2001 i det integrerede operationelle program for de pågældende foranstaltninger 3.6 og 3.9.

Kommissionen forsikrer det ærede medlem om, at den er parat til hurtigst muligt at behandle ethvert initiativ, som forvaltningsmyndigheden måtte give meddelelse om.